ครม.เปิดกว้างให้รัฐวิสาหกิจรับเงินชดเชย
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — ครม.เปิดทางรัฐวิสาหกิจที่ให้บริการสาธารณะของบอุดหนุนจากทางการได้ แต่ต้องยื่นขอเป็นรายกรณี 
นายวัชระ กรรณิการ์ รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) เห็นชอบร่างระเบียบสำนักนายกรัฐมนตรีว่าด้วยการให้เงินอุดหนุนบริการสาธารณะของรัฐวิสาหกิจ พ.ศ. ... โดยจะเปิดให้รัฐวิสาหกิจอื่นที่ให้บริการสาธารณะเป็นประจำ และตั้งราคาต่ำกว่าความเป็นจริง ได้รับสิทธิในการได้รับเงินอุดหนุนบริการสาธารณะ (PSO) ได้ เช่นเดียวกับ 3 รัฐวิสาหกิจที่ได้รับเงินอุดหนุน PSO จากรัฐบาล ได้แก่ องค์การขนส่งมวลชนกรุงเทพ (ขสมก.) การรถไฟแห่งประเทศไทย (ร.ฟ.ท.) การประปาส่วนภูมิภาค และการประปานครหลวง
ทั้งนี้ ได้กำหนดเงื่อนไขให้รัฐวิสาหกิจที่ต้องการงบสนับสนุนว่า ต้องจัดทำข้อเสนอการขอรับการอุดหนุนทางการเงิน พร้อมด้วยระบบบัญชีซึ่งแยกรายได้และค่าใช้จ่ายของการบริการเชิงพาณิชย์และบริการสาธารณะ เพื่อนำเสนอรัฐมนตรีเจ้ากระทรวงพิจารณาให้ความเห็นชอบ ก่อนนำเสนอให้พิจารณาล่วงหน้าไม่น้อยกว่า 10 เดือน ก่อนปีงบประมาณ
หากคณะกรรมการดำเนินการพิจารณาข้อเสนอของรัฐวิสาหกิจแล้ว ต้องเสนอต่อ รมว.คลัง เพื่อพิจารณานำเสนอ ครม.ให้ทันต่อการจัดทำคำของบประมาณประจำปี และให้ประธานคณะกรรมการและผู้บริหารสูงสุดของรัฐวิสาหกิจเป็นผู้ลงนามในบันทึกข้อตกลงการให้บริการสาธารณะ หากต้องการปรับปรุงข้อกำหนดในบันทึกข้อตกลง ให้รัฐวิสาหกิจชี้แจงข้อเท็จจริง พร้อมข้อเสนอรัฐมนตรีเจ้าสังกัด และคณะกรรมการล่วงหน้าไม่น้อยกว่า 5 เดือน ก่อนสิ้นปีงบประมาณ
สำหรับในปีงบประมาณ 2553 รัฐบาลได้จ่ายเงินอุดหนุน PSO ไปแล้ว 4,650 ล้านบาท และในปีงบประมาณ 2554มีหน่วยงานที่เสนอของบอุดหนุนบริการสาธารณะได้แก่ ร.ฟ.ท. ของบอุดหนุน 2,285 ล้านบาท ขสมก. เสนอของบอุดหนุน 1,251 ล้านบาท และการประปาฯ ของบอุดหนุน 382 ล้านบาท ซึ่งอยู่ระหว่างการพิจารณาของ ครม.